ລາວ​ສູນ​​ເສຍ​ ງົບປະມານ​ໄປ ຫຼາຍກວ່າ 6,000 ຕື້​ກີບ ​ໃນ 56 ​ໂຄງການ ​ພັດທະນາ​ ທີ່​ຜິດ​ກົດໝາຍ ໃນປີ 2014
2,600 ໂຄງການ ທີ່ເປັນການອະນຸມັດໂຄງການ ຫຼັງຈາກທີ່ ນາຍົກລັດຖະມົນຕີລາວ ໄດ້ມີຄຳສັ່ງ ໃຫ້ຢຸດການອະນຸມັດ ໂຄງການໃໝ່ໆ ນັບຕັ້ງແຕ່ທ້າຍປີ 2013 ເປັນຕົ້ນມາແລ້ວ.
ລັດຖະບານລາວສູນເສຍງົບປະມານໄປຫຼາຍກວ່າ 6,000 ຕື້ກີບ ໃນ 56 ໂຄງການພັດທະນາທີ່ຜິດກົດໝາຍ ເນື່ອງຈາກເປັນໂຄງ ການທີ່ບໍ່ໄດ້ຜ່ານການອະນຸມັດ ຈາກລັດຖະບານລາວໃນປີ 2014 ທີ່ຜ່ານມາ ເຈົ້າໜ້າທີ່ຂັ້ນສູງ ໃນກະຊວງການເງິນ ເປີດເຜີຍວ່າລັດຖະບານລາວ ມີພັນທະ ທີ່ຈະຕ້ອງ ຊຳລະຄືນໜີ້ ໃນປະເທດທີ່ເກີດຈາກໂຄງການພັດທະນາຕ່າງໆ ທີ່ບັນດາບໍລິສັດເອກະຊົນ ໄດ້ລົງທຶນໃຫ້ກ່ອນຄິດເປັນມູນຄ່າລວມຫຼາຍກວ່າ 18,000 ຕື້ກີບ ຫຼື ເກີນກວ່າ 2,250 ລ້ານດອນລາ ໂດຍໜີ້ສິນດັ່ງກ່າວ ເກີດຈາກການທີ່ໜ່ວຍງານຂອງລັດຖະບານທັງໃນຂັ້ນສູນກາງ ແລະ ທ້ອງຖິ່ນ ໄດ້ອະນຸມັດໃຫ້ບັນດາບໍລິສັດເອກະຊົນເປັນຝ່າຍລົງທຶນໃຫ້ກ່ອນໃນ 6,600 ກວ່າ ໂຄງການ ຊຶ່ງໃນນີ້ກໍມີຢູ່ເຖິງ 2,600 ໂຄງການ ທີ່ເປັນການອະນຸມັດໂຄງການ ຫຼັງຈາກທີ່ ນາຍົກລັດຖະມົນຕີລາວ ໄດ້ມີຄຳສັ່ງໃຫ້ຢຸດການອະນຸມັດໂຄງການໃໝ່ໆ ນັບຕັ້ງແຕ່ທ້າຍປີ 2013 ເປັນຕົ້ນມາແລ້ວ ເຈົ້າໜ້າທີ່ຂັ້ນສູງ ບອກວ່າການທີ່ຍັງມີການຝ່າຝືນຄຳສັ່ງ ຂອງ ນາຍົກລັດຖະມົນຕີລາວດັ່ງກ່າວນີ້ ຢູ່ເລື້ອຍມາ ນອກຈາກຈະ ເຮັດໃຫ້ລັດຖະບານລາວຕ້ອງເປັນໜີ້ ຕໍ່ບັນດາບໍລິສັດ ເອກະຊົນ ຢ່າງຫລວງຫຼາຍແລ້ວ ກໍຍັງສະແດງໃຫ້ເຫັນເຖິງ ການດຳເນີນງານ ຢ່າງເປັນ ຂະບວນການ ຂອງບັນດາພະນັກງານລັດ ທີ່ບໍ່ຢ້ານກົວ ຄວາມຜິດ ທີ່ໄດ້ຝ່າຝືນຄຳສັ່ງ ຂອງນາຍົກລັດຖະມົນຕີລາວ ອີກ ດ້ວຍ ໝາຍຄວາມວ່າ ບັນດາພະນັກງານລັດເຫຼົ່ານີ້ ຍ່ອມໄດ້ຮັບ ການສະໜັບສະໜຸນ ຈາກກຸ່ມບຸກຄົນທີ່ມີອຳນາດ ທາງການເມືອງ ໃນລາວນັ້ນເອງ ດັ່ງທີ່ເຈົ້າໜ້າທີ່ຂັ້ນສູງ ໄດ້ໃຫ້ການຢືນຢັນວ່າ: ທາງດ້ານເຈົ້າໜ້າທີ່ຂັ້ນສູງໃນທະນາຄານແຫ່ງຊາດ ເປີດເຜີຍວ່າ ທະນາຄານຂອງລັດຖະ ບານລາວມີສິນເຊື່ອ ທີ່ບໍ່ກໍ່ໃຫ້ເກີດຜົນປະໂຫຍດ (NPL) ຄິດເປັນມູນຄ່າລວມຫຼາຍກວ່າ 1,055 ຕື້ກີບ ຊຶ່ງເກີດຈາກການອະນຸມັດໂຄງການພັດທະນາຕ່າງໆ ທີ່ເປັນການຝ່າຝືນ ຄຳສັ່ງຂອງນາຍົກລັດຖະມົນຕີລາວດັ່ງກ່າວ ສ່ວນເຈົ້າໜ້າທີ່ຂັ້ນສູງໃນກະຊວງແຜນການ ແລະການລົງທຶນ ເປີດເຜີຍວ່າ ການດຳເນີນ ມາດຕະການກວດສອບ ໂດຍໜ່ວຍງານສະເພາະກິດ ຂອງກະຊວງແຜນການ ແລະການ ລົງທຶນ ທີ່ເປັນເອກະເທດ ຈາກອົງການກວດສອບແຫ່ງລັດ ທີ່ມີທ່ານນາງ ວຽງທອງ ສີພັນດອນ ເປັນປະທານນັ້ນ ໄດ້ພົບຂໍ້ມູນໃໝ່ ທີ່ເຮັດ ໃຫ້ລັດຖະບານລາວ ຕ້ອງສູນເສຍ ງົບປະມານລາຍຈ່າຍໄປໃນມູນຄ່າລວມເຖິງ 6,000 92 ຕື້ກີບ ຫຼືເກີນກວ່າ 750 ລ້ານ ດອນລາ ໃນແຜນການປະຈຳປີ 2013-2014 ທີ່ຜ່ານມາ ໂດຍການສູນເສຍດັ່ງກ່າວນີ້ ເກີດຂຶ້ນຈາກການຈັດຕັ້ງປະຕິບັດໂຄງການພັດທະນາ ທີ່ບໍ່ ຖືກຕ້ອງຕາມກົດໝາຍ ກໍຄືເປັນໂຄງການທີ່ບໍ່ຜ່ານການເຫັນຊອບຂອງກະຊວງການເງິນ ແລະກະຊວງແຜນການ ແລະການລົງທຶນ ຈຳນວນ 56 ໂຄງການ ເຈົ້າໜ້າທີ່ຂັ້ນສູງ ຍັງໄດ້ໃຫ້ການຢືນຢັນວ່າ ການກວດພົບດັ່ງກ່າວນີ້ ເປັນຄົນລະສ່ວນກັນ ກັບ ການລາຍງານຕໍ່ກອງປະຊຸມສະໄໝສາມັນຄັ້ງທີ 8 ຂອງສະພາແຫ່ງຊາດລາວ ໂດຍ ທ່ານນາງວຽງທອງ ເມື່ອກາງເດືອນທັນວາ 2014 ທີ່ໄດ້ລະບຸວ່າ ລັດຖະບານລາວ ໄດ້ສູນ ເສຍງົບປະມານໄປເກີນກວ່າ 4,300 ຕື້ກີບ ຈາກການທຸຈະລິດໃນ 254 ໂຄງການ ໃນ ຊ່ວງປີ 2012-2014 ທີ່ຜ່ານມາ ສ່ວນອົງການເພື່ອຄວາມໂປ່ງໃສສາກົດ (Transparency International) ກໍຈັດໃຫ້ລາວ ຢູ່ທີ່ອັນດັບ 145 ຈາກ 175 ປະເທດທີ່ມີການຄໍລັບຊັ້ນໃນປີ 2014 ໂດຍໄດ້ຮັບຄະແນນ ໄວ້ວາງໃຈ ຈາກນັກທູລະກິດຊາວຕ່າງຊາດ ທີ່ລົງທຶນໃນລາວ ໃນລະດັບ 25 ຄະແນນ ເທົ່ານັ້ນ ຈາກ 100 ຄະແນນເຕັມ